Rahandusministeerium Teie 20.12.2023 nr 1.1-10.1/7545-1

info@rahandusministeerium.ee

Elo.Haugas@fin.ee Meie 15.01.2024 nr 4/4

**Arvamuse avaldamine tulumaksuseaduse**

**ja kogumispensionide seaduse muutmise**

**seaduse eelnõu kohta**

Lugupeetud Mart Võrklaev**!**

Eesti Kaubandus-Tööstuskoda (edaspidi: Kaubanduskoda) tänab Rahandusministeeriumit võimaluse eest avaldada arvamust tulumaksuseaduse ja kogumispensionide seaduse muutmise seaduse eelnõu kohta, mille peamine eesmärk on muuta investeerimiskonto reeglistik paindlikumaks ja väikeinvestorite vajadusi paremini arvestavaks, võimaldades maksuefektiivset investeerimist senisest enamatesse finantsinstrumentidesse ning senisest laiema teenusepakkujate ringi kaudu. Järgnevalt esitame oma kommentaarid eelnõu kohta.

1. Kaubanduskoda toetab eelnõu § 1 punkti 5, mille kohaselt lisatakse finantsinstrumentide loetelusse, mida käsitatakse investeerimiskonto raames finantsvarana, pandikiri, ühisrahastusinvesteeringud ning krüptovara. Peame igati mõistlikuks võimaldada eraisikutel investeerimiskonto kaudu paigutada edaspidi raha ka eelpool nimetatud finantsinstrumentidesse.
2. Toetame eelnõu § 1 punktis 6 sisalduvat muudatust, mis võimaldab edaspidi avada investeerimiskonto ka lepinguriigi makseasutuses ja investeerimisühingus. Peame positiivseks, et eraisikute jaoks tekib rohkem teenusepakkujaid, kelle juures saab avada investeerimiskontot.
3. Peame mõistlikuks eelnõu § 1 punktis 6 ja 7 sisalduvat lahendust, mis võimaldab ühisrahastusplatvormi või krüptovara kauplemisplatvormi kaudu investeerides ühelt investeeringult saadud tulu uude investeeringusse paigutada, ilma et oleks vajalik raha vahepeal platvormikontolt investeerimiskontole ja sealt jälle tagasi platvormikontole kanda. Samas juhime tähelepanu sellele, et kui eraisikul on näiteks krüptovara kauplemisplatvormil konto, kuhu ta on kandnud raha nii investeerimiskontolt kui ka tavakontolt, ning eraisik teeb platvormikonto kaudu hulgaliselt tehinguid ja teenib kasumit ning tahab teatud aja möödudes osa raha tagasi investeerimiskontole kanda, siis võib osutuda keeruliseks hinnata, kui suur osa tekkinud kasumist on seotud investeerimiskontolt tulnud rahaga ning kui suur osa kasumist on seotud tavakontoga. Palume seda teemat kajastada ka seletuskirjas, et nii eraisik kui ka maksuhaldur saaksid muudatuse jõustumisel ühtemoodi aru, kuidas hinnata või tõendada, et kui suur osa kasumist on eeltoodud näite puhul seotud investeerimiskontolt tulnud rahaga. Ilmselt üheks lahenduseks oleks see, kui platvorm teeks vastavad arendused, mis välistavad selle, et investeerimiskontolt tulnud raha läheks kokku tavakontolt tulnud rahaga.
4. Toetame ka eelnõu § 1 punktis 7 sisalduvat muudatust, mille kohaselt ei loeta investeerimiskonto väljamakseks investeerimiskonto ja väärtpaberikonto kasutamisega seotud tasu, samuti ühisrahastusplatvormi ja krüptovaraga kauplemise platvormi kasutamisega seotud tasu, kui investeerimiskonto kaudu investeeritakse ühisrahastusse või krüptovarasse. Toetame ka eelnõu § 1 punkti 10, mis annab eraisikule õiguse liita väärtpaberite soetamismaksumusele juurde väärtpaberikonto kasutamisega seotud tasu (haldustasu).
5. Avaldame toetust ka eelnõu § 1 punktidele 12 ja 13, mis võimaldavad saadud kasust maha arvata saadud kahju, kui eraisik kasutab investeerimiskonto asemel n-ö tavasüsteemi.

Loodame, et eelnõu menetlus jätkub kiires tempos ning eelpool kirjeldatud muudatused jõustuvad võimalikult kiiresti.

Lugupidamisega

/allkirjastatud digitaalselt/

Ene Rammo

Finantsdirektor peadirektori ülesannetes

Marko Udras

marko.udras@koda.ee 6040070